b'\n_START_ARTICLE_\nGiovanni Gronchi\n_START_SECTION_\n\xc5\xbdivljenjepis\n_START_PARAGRAPH_\nLeta 1902 je postal \xc4\x8dlan Kr\xc5\xa1\xc4\x8danskega gibanja. _NEWLINE_Diplomiral je iz knji\xc5\xbeevnosti in filozofije, nato pa je med letoma 1911 in 1915 u\xc4\x8dil na srednjih \xc5\xa1olah v mestih Parma, Massa di Carrara, Bergamo in Monza._NEWLINE_Leta 1915 je prostovoljno vstopil v prvo svetovno vojno. Po koncu vojne je bil leta 1919 med ustanovnimi \xc4\x8dlani Italijanske popularne stranke; istega leta je bil izvoljen v Poslansko zbornico (ponovno leta 1921)._NEWLINE_Med letoma 1922 in 1923 je bil dr\xc5\xbeavni podsekretar za industrijo in gospodarstvo, a je odstopil zaradi nestrinjanja z Mussolinijem. Leta 1924 je bil ponovno izvoljen za poslanca, kjer je postal \xc4\x8dlan protifa\xc5\xa1isti\xc4\x8dnega Aventinskega gibanja. Zaradi tega je bil leta 1926 izlo\xc4\x8den iz parlamenta. Ker ni hotel vstopiti v Fa\xc5\xa1isti\xc4\x8dno stranko Italije (pogoj za pedago\xc5\xa1ko delo), je pustil \xc5\xa1olsko delo in postal uspe\xc5\xa1en poslovne\xc5\xbe._NEWLINE_Leta 1943 je postal ustanovni \xc4\x8dlan Kr\xc5\xa1\xc4\x8danske demokracije in vodja njene levi\xc4\x8darske frakcije. Kot predsednik stranke je bil \xc4\x8dlan Comitato di Liberazione Nazionale._NEWLINE_Med letoma 1944 in 1946 je bil minister za industrijo Italije, leta 1946 \xc4\x8dlan Ustavnega zbora in med letoma 1948 in 1955 predsednik Poslanske zbornice Italijanske republike._NEWLINE_11. maja 1955 je postal predsednik Italijanske republike. Njegov mandat se je iztekel 11. maja 1962, ko je postal dosmrtni senator.'